Motordiefstal lei tot skieteryFoto: ER24 Die skietvoorval wat hom Woensdagoggend ten aanskoue van motoriste in Centurion afgespeel het, het gevolg kort nadat ŉ motor in Brooklyn gesteel is. Kol. Lungelo Dlamini, provinsiale polisiewoordvoerder, het gesê ŉ groep verdagtes het na bewering met die gesteelde voertuig op die vlug geslaan. ŉ Voertuigopsporingsmaatskappy is in kennis gestel en het die sein van die opsporingstoestel tot in Centurion gevolg. Die beamptes het die gesteelde motor op die hoek van Jeanlaan en Gerhardstraat voorgekeer en van die verdagtes het uit die voertuig gespring en ŉ vuurwapen op die beamptes gerig. “ŉ Skietgeveg het ontstaan en twee van die verdagtes is ernstig gewond,” het Dlamini gesê. Hy het gesê die ander twee verdagtes is op die toneel in hegtenis geneem. Die twee gewonde verdagtes is onder streng polisiebewaking na ŉ hospitaal geneem. Die polisie se forensiese eenheid is steeds op die toneel. Niemand anders is tydens die skietery beseer nie.